  Туспуктэм: Майя Бывальцева Наталия Сильвестрова 13-тӥ толсуре Мускоын Россиысь калыкез дышетонъя министерствоен радъям Кунысь анай кылъя дышетӥсьёслэн огъяросси ӧтчамзы кутскоз. Ужрадэ 75 улосвылысь 280-лэсь трос дышетӥсь пыриськоз, соос пӧлысь Удмуртиысь но тодон-валан сётӥсьёс. Со сярысь элькунысь тӧролэн но кивалтэтлэн пресс-службазы ивортӥз. Ӧтчамын Удмуртиысь дышетонэз азинтонъя институтысь кылосбур дышетонъя но анай кылъёсъя кафедралэн кивалтӥсез, педагогика тодосъя кандидат Вера Сергеева, Дышетон удысысь йӧскалык ужпумъёсты эскеронъя тодос институтлэн кивалтӥсезлэн воштӥсез, педагогика тодосъя кандидат Любовь Вахрушева, Дэри ёросысь Юсь школаысь покчи классъёсты дышетӥсь Елена Иванова, Шор Постол школаысь удмурт кылъя но литературая дышетӥсь Надежда Кабанова, Кузебай Герд нимо йскалык гимназиысь удмурт кылъя но литературая дышетӥсь, педагогика тодосъя кандидат Валентина Широбокова вераськозы. Дышетӥсьёс выль федерал кун дышетон стандартъёсъя «Анай кыл но литература», «Анай кыл но анай кылын лыдӟиськон» ӧръёсъя ужанлэсь аспӧртэмлыкъёссэ эскерозы, Россиысь калыкъёслэсь анай кылъёссэс дышетонъя учкетэз (концепция) умоятонъя дэмланъёс дасялозы. Ӧтчаме пыриськисьёс мастер-классъёсын анай кылэз дышетонын выль технологиосын тодматозы, пӧртэм выжыысь пиналъёс пушкын визьнодан методикаосты возьматозы. Соослэсь вераськемзэс онлайн-трансляци пыр учкыны луоз, нош берло сое электрон бичетэн поттозы. Ужрад пыриськисьёслэсь ӧнер быгатонлыксэс ӝутон но дышетон амалъёсын вошъяськон понна радъяське.  Тодэ вайытом, Удмуртиын удмурт кылэз дышетонъя мультимедийной сериос кылдытӥзы. Тегъёс: Удмуртия дышетӥсьёс удмурткыл  